b"\n_START_ARTICLE_\nL'\xc3\x93ssol\n_START_SECTION_\nSituaci\xc3\xb3\n_START_PARAGRAPH_\nEst\xc3\xa0 situada a 742,4 metres d'altitud, dalt d'un turonet, al sud-est del Barri del Castell, en un rodal format per les masies de Coronell (oest), la Pa\xc3\xafssa i el Clapers (sud-est), la Riera (nord) i Tantiny\xc3\xa0 (nord-est). S'hi accedeix des de la masia de la Riera, des de la qual surt cap al sud una pista rural en bon estat que en quasi 650 metres mena a la masia de l'\xc3\x93ssol. El primer tram d'aquest cam\xc3\xad, fins a prop de l'\xc3\x93ssol, discorre pel marge esquerre del torrent de la Riera.\n_START_SECTION_\nDescripci\xc3\xb3\n_START_PARAGRAPH_\nDe composici\xc3\xb3 asim\xc3\xa8trica, el parament \xc3\xa9s treballat amb grans carreus de pedra disposada irregularment a un costat de l'edifici, mentre que la resta est\xc3\xa0 feta de ma\xc3\xa7oneria. L'acc\xc3\xa9s a la casa es realitza a trav\xc3\xa9s de dues rampes, el portal, reconstru\xc3\xaft, conserva les pedres laterals. Al costat dret sembla haver existit una torre de defensa, ja que conserva 8 espitlleres disposades sim\xc3\xa8tricament. A la part davantera del mas i al costat esquerre tamb\xc3\xa9 es poden veure espitlleres. La part posterior t\xc3\xa9 uns petits annexes que fan a la vegada de contraforts. Es conserven dues finestres, una amb llinda plana i l'altre amb llinda d'una sola pe\xc3\xa7a en arc de mig punt. A la part posterior hi ha una petita era. Degut a aquestes caracter\xc3\xadstiques podr\xc3\xadem parlar d'una masia fortificada, ja que es troba en un lloc privilegiat. Es poden veure Tantiny\xc3\xa0, Puigdom\xc3\xa8nech, Salom\xc3\xb3 i el poble de Granera."